Man dood langs motor aangetrefArgieffoto: Kent Williamson ’n Man is Maandagmiddag doodgeskiet en nog ŉ persoon gewond in ’n skietvoorval in Johannesburg. Russel Meiring, woordvoerder van ER24, het gesê paramedici is omstreeks 15:30 na die toneel in Evaton-Wes ontbied waar hulle die liggaam van ŉ man, vermoedelik in sy 40’s, langs sy motor langs die pad aangetref het. Die man het verskeie skietwonde opgedoen en is op die toneel dood verklaar. Volgens Meiring is ŉ ander man reeds voor die paramedici se aankoms na ŉ hospitaal gehaas vir mediese behandeling. Die betrokke polisiewoordvoerder kon ondanks verskeie pogings nie vir kommentaar rakende die voorval bereik word nie.